白髮
作者：白居易
朝代：唐

paragraphs: 白髮知時節，闇與我有期。
今朝日陽裹，梳落數莖絲。
家人不慣見，憫默爲我悲。
我云何足怪，此意爾不知。
凡人年三十，外壯中已衰。
但思寢食味，已減二十時。
況我今四十，本來形貌羸。
書魔昏兩眼，酒病沈四肢。
親愛日零落，在者仍別離。
身心久如此，白髮生已遲。
由來生老死，三病長相隨。
除却念無生，人間無藥治。